ORDE do 21 de decembro de 2007 pola que se aplica, provisionalmente, o réxime de zona de especial protección dos valores naturais ao espazo natural Miño-Neira.
CONSELLERÍA DE MEDIO AMBIENTE E DESENVOLVEMENTO SOSTIBLE — III. OUTRAS DISPOSICIÓNS — 14/01/2008

O espazo natural Miño-Neira, pertencente aos municipios de Guntín, Lugo, O Corgo e O Páramo, esténdese desde o lugar denominado Caneiro de Santalla, augas abaixo da cidade de Lugo, ata a localidade de Leboriz, incluíndo tamén o río Neira, desde a súa confluencia co Miño ata o lugar coñecido como A Ponte de Neira, cunha superficie de 842 ha. Desde o 7 de novembro de 2002 forma parte da Rede Mundial de Reservas da Biosfera ao estar incluído en Terras do Miño, territorio de 363.669 hectáreas e integrado por vinte e seis concellos situados na bacía alta do río Miño, ao que a Unesco outorgou a máxima catalogación ambiental. Este galardón supón o recoñecemento pleno á convivencia sustentable, a unha forma de vida que, durante séculos, soubo compatibilizar o desenvolvemento de actividades produtivas coa protección do ecosistema.
Este espazo forma parte dun sistema fluvial que sobresae pola calidade ambiental e a riqueza natural da zona, especialmente pola súa variedade florística, entre a que destaca, sobre todo, os bosques de ribeira, integrados por árbores centenarias, plantas acuáticas e outras especies protexidas e que constitúen un dos mellores ecosistemas fluviais de Europa.
Nos últimos días, institucións, organizacións ambientais e particulares dirixíronse á Consellería de Medio Ambiente e Desenvolvemento Sostible para manifestar a súa preocupación polas actividades forestais que se estaban a realizar no espazo natural Miño-Neira e que provocaban unha deterioración dos seus valores naturais e paisaxísticos. Unha vez constatada a realidade denunciada e posto de manifesto o perigo en que se atopa a conservación deste espazo natural, considérase necesario, de conformidade co disposto no artigo 25.4º da Lei 9/2001, do 21 de agosto, de conservación da natureza, aplicar, de xeito provisional, o réxime de zona especial protección dos valores naturais ao espazo natural Miño-Neira.
Polo exposto, no uso das atribucións que me confire o artigo 34.6º da Lei 1/1983, do 22 de febreiro, reguladora da Xunta e da súa Presidencia,
DISPOÑO:
Artigo 1º.-Aplicación, de xeito provisional, do réxime de zona de especial protección dos valores naturais.
1. De conformidade co disposto no número 4º do artigo 25 da Lei 9/2001, do 21 de agosto, de conservación da natureza, aplícase, provisionalmente, o réxime de zona de especial protección dos valores naturais ao espazo natural Miño-Neira.
2. Poderase seguir realizando, de xeito ordenado, os usos e as actividades tradicionais que non vulneren os valores naturais, científicos e paisaxísticos do espazo natural Miño-Neira. Para o resto de usos ou actividades que se desenvolvan neste espazo natural será preciso obter previamente a correspondente autorización da Consellería de Medio Ambiente e Desenvolvemento Sostible.
3. Prohíbese calquera actividade que poña en perigo ou supoñan unha transformación sensible dos valores naturais, científicos ou paisaxísticos do espazo natural Miño-Neira ou que dificulte ou imposibilite a súa declaración como espazo natural protexido.
4. A aplicación provisional do réxime de zona de especial protección dos valores naturais ao espazo natural Miño-Neira terá unha vixencia máxima de tres anos. Neste prazo a Consellería de Medio Ambiente e Desenvolvemento Sostible iniciará o procedemento para a declaración do espazo natural Miño-Neira como Zona de Especial Protección dos Valores Naturais.
Artigo 2º.-Límites do espazo natural.
1. A extensión e os límites do espazo natural Miño-Neira ao que se lle aplica, de xeito provisional, o réxime de zona de especial protección dos valores naturais, veñen recollidos no anexo I desta orde.
2. A planimetría do espazo natural Miño-Neira ao que se lle aplica, de xeito provisional, o réxime de zona de especial protección dos valores naturais reflíctese no anexo II desta orde.
Artigo 3º.-Réxime sancionador.
As vulneracións do réxime de protección establecido nesta disposición para o espazo natural Miño-Neira será sancionadas de conformidade co disposto na Lei 9/2001, do 21 de agosto, de conservación da natureza, con suxeición ao procedemento legalmente establecido.
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de decembro de 2007.
Manuel Vázquez Fernández
Conselleiro de Medio Ambiente e Desenvolvemento Sostible
ANEXO I
Límites do espazo natural Miño-Neira
Marxe esquerda:
Partindo do denominado Caneiro de Santalla de coordenadas UTM en metros 619411/4760578, o límite do espazo natural que se vai protexer diríxese con rumbo nordeste seguindo unha senda ata acadar as coordenadas 619482/4760707. Desde aquí e cara ao sur, o límite coincide co denominado Camiño do Miño, que segue unha dirección máis ou menos paralela á marxe esquerda do río. Tras chegar á estación depuradora de augas residuais da cidade de Lugo nas coordenadas 620905/4757838, esta queda excluída do espazo natural ata as coordenadas 620824/4757645, onde o límite continúa ata entroncar coa estrada provincial 29-04 nas coordenadas 621548/4755708.
Tras un breve traxecto de apenas 500 m pola vía anterior, o espazo natural apóiase no Camiño do Miño desde as coordenadas 621526/4755284 ata as coordenadas 621410/4753789. Chegados a este punto toma dirección nordeste seguindo sendas e camiños ata as coordenadas 621852/4753961. A partir deste último punto e en dirección suroeste a secuencia de coordenadas é a seguinte: 622031/4753492; 621601/4753468; 621247/4753159; 621205/4753242. Aquí segue a estrada provincial 29-04 durante 100 m ata a 621208/4753134. Desde este punto e en sucesión de sendas con rumbo sur pasa polas coordenadas 621112/4753146; 620976/4752857, nas proximidades do núcleo de Porto (municipio do Corgo). Neste punto entronca de novo co Camiño do Miño. Segue esta vía ata as coordenadas 620633/4751958, onde deriva pola senda que continúa cara ao sur para retomar de novo o camiño antedito nas coordenadas 620589/4751610, bordeando a localidade de Quinte (municipio de Lugo).
Desde as últimas coordenadas, o límite do espazo que se vai protexer coincide co denominado Camiño do Miño de forma casi paralela ao curso do río Miño ata a confluencia coa estrada provincial 16-11 nas coordenadas 620359/4747991. A partir de aquí e tras cruzar a estrada, o límite segue agora un sentido paralelo ao río Neira, utilizando unha pista que bordea a poboación da Veiga (municipio do Corgo) ata o punto 620767/4747886. Igual que anteriormente, o espazo neste lugar segue unha senda ata as coordenadas 620987/4747796, onde se atopa cunha pista en dirección sueste-leste ata as coordenadas 622499/4746983. A partir de aquí o límite deriva por sendeiros ata chegar ao punto 623045/4747025, na Ponte de Neira, cinguíndose a partir de aquí á marxe esquerda do río Neira ata a UTM 622900/4746868. Desde o anterior punto o límite alcanza unha pista nas coordenadas 622936/4746792, seguíndoa ata o seu entroncamento coa estrada provincial 43-06 (622653/4746205).
Durante 350 m continúa pola estrada ata as coordenadas 622315/4746159, onde continua por unha pista con orientación noroeste. Segue a pista ata as coordenadas 621767/4746585, alcanzando de novo a estrada provincial 43-06, que lle serve durante 1 km, ata as coordenadas 621062/4747052. Desde aquí segue esta pista bordeando o lugar de Vilasante (municipio do Páramo) ata as coordenadas 620627/4747532, onde seguindo a paralela da marxe esquerda do río Neira únese coa estrada provincial 16-11 nas coordenadas 620218/4748013. Partindo desta localidade e ata as coordenadas 619545/4747990, toma a pista que conduce a Santo André da Ribeira, chegando despois de 200 m ás coordenadas 619344/4747924. Desde este punto continúase por sendas en dirección oeste ata as coordenadas 618387/4747989. Aquí continúa por diversos tipos de sendas paralelas ao río Miño en dirección sur ata as coordenadas 618058/4746687. Neste lugar diríxese por dirección suroeste ata as coordenadas 617272/4746149, onde entronca
cunha pista ata un caneiro de coordenadas 616468/4746165 que constitúe o límite sur do espazo natural.
Marxe dereita:
Partindo do Caneiro de Santalla nas proximidades de Lugo e con coordenadas 619411/4760578, o límite do espazo que se vai protexer segue unha senda en dirección sur ata as coordenadas 619552/4760099, onde a partir de aquí e seguindo augas abaixo o curso do río Miño, o espazo coincide de maneira continua con pistas e sendas paralelas ao leito ata chegar ás coordenadas 619645/4758881. Aquí o límite toma a estrada provincial 29-06 durante 1 km, para abandonala posteriormente seguindo diversas sendas ata as coordenadas 620860/4758443. Desde esta localización continúa por unha pista paralela ao leito en dirección sur ata as coordenadas 620833/4755744, onde segue 300 m ata as coordenadas 621012/4755480, onde toma outra senda que discorre paralela ao río ata a UTM 620911/4754792.
Desde o punto anterior e tras conectar co Rego da Ceza nas coordenadas 620907/4754573, continúa por el ata o punto 621165/4754031. A partir de aquí o límite segue por unha ruta que discorre polas proximidades de Ribas de Miño ata as coordenadas 620028/4752626, entroncando aquí coa estrada provincial 29-13. A partir deste punto e tras percorrer uns 200 m o límite do espazo segue esta estrada ata o punto 619936/4752514, onde a deixa para seguir por pequenas sendas en dirección este ata as coordenadas 620255/4752449. Neste punto establécese unha dirección sur paralela ao río Miño polas proximidades de poboacións como Miñao (municipio de Lugo), Tosende, Ferroi e Outeiro (municipio de Guntín), tendo como coordenadas principais do percorrido as seguintes: 619866/4751472; 620842/4750311; 619922/4749990 e 619452/4748137, no entroncamento coa estrada provincial 16-11.
A partir da intersección anterior segue un camiño paralelo ao curso fluvial ata as coordenadas 619035/4748288, onde en dirección norte chega a contactar coa estrada provincial 16-11 nas coordenadas 619088/4748439. O límite segue a estrada durante 200 m ata as coordenadas 618890/4748426, onde novamente volve aliñarse por sendas paralelas ao río nas proximidades de entidades como A Mota, O Regueiro e Brea (municipio de Guntín) que toman como referencia as seguintes coordenadas: 618401/4748440; 617926/4748004; 617814/4747173; 617350/4746947. A partir deste último punto continúa polo Rego de Colmeiro ata as coordenadas 617383/4746855 e desde esta seguindo sendas paralelas ao leito alcánzase o extremo sur do espazo Río Miño-Neira á altura de Leboriz (municipio de Guntín) nas coordenadas 616468/4746165.
Ver referencia pdf "00900D007P019.PDF"